ION I. C. BRATIANU MOTTO: “Cercetati trecutul si luminându-vă asupra 


a ceea ce a fost veti putea vedea mai usor ce trebuie 
să fie” 





Tineretea, 

Ionel Brătianu, “Românul secolului XX”, s-a 
născut la Florica —Argeş pe 20 august 1864. 
Fiu al lui Ion C.Brătianu, a copilărit pe moşia 
părintească alături de fraţii si surorile sale. 
Educat în primul rînd de tatăl său “Vizirul” şi 
moștenind frumoase calităti de la mama sa din 
neamul Capellenilor, a inţeles din prima, că 
va avea un rol important de jucat in viată. Si 
s-a pregătit intens pentru el. Ionel era un copil 
deosebit. lată cum îl descria institutoarea sa 
şi a fraților săi , elveţianca, B. Stoofs : “Când 
l-am văzut pe acest băiat zvelt, cu ochii 

frumoşi cu fruntea-i acoperită de parul bucălat şi iluminată dlumânarea pe care-o ţinea-n 
mână, am crezut că mi s-a arătat Arhanghelul Gabriel... “ 

Dar copilăria lui Ionel nu a fost un “dolce farniente”. La numai 13 ani părintele său îl lua 
pe frontul “de independenţă”. Martor fiind la faptele de vitejie ale Armatei Române şi 
văzând determinarea tatălui, viitorul bărbat nu putea să nu-şi doreasca a se ridica la 
rangul ce-i era predestinat. lon C. Brătianu avea o încredere nemărginită în odrasla sa. 
Ionel era singurul care, in afară de Eugeniu Carada şeful “Ocultei” şi cel mai bun prieten 
al “Vizirului” cunoştea “codul” secret de scriere al şefului liberal. La mirarea Regelui 
care nu crezu acest lucru Prim-ministrul îi răspunse: “- In nimeni nu mă încred mai mult 
decât in băieţii mei!” 

Fu deci un foarte sârguincios elev la “Sf. Sava” şi îşi avu bacalaureatul cu strălucire. 
Nevoia de specialişti resimţită de ţară şi inexistenţa la aceea dată a şcolii politehnice din 
Bucureşti l-au determinat pe tatăl său să-l trimită la Paris. Nici Ionel nu era prea bucuros, 
mai ales ca din dragoste pentru părinți acceptase ze ingineria , sacrificând istoria, 
pasiunea sa eternă. Inţelegea însă perfect rațiunile “bătrânului” său. Tara devenise datoria 
sa. Spre a-i îndulci plecarea, tatăl îl conduse pană-n Germania, unde-i făcu hatârul de-l 
luă cu el in vizită la principele Bismark nimeni altul decât Cancelarul. Masa servită-n 
compania celor doi granzi si a prinţesei, impresionă adânc pe tânăr. Acesta, observă că la 
pleca-re, Cancelarul ţinu paltonul tatălui, iar principesa îi conduse până la ieşire, fără a 
chema valetul. Pilda primită fu numai unul din multele motive pentru care Ionel Brătianu 
va fi considerat toată viaţa sa cel mai curtenitor bărbat de stat român. Călătoria spre Paris 
continuă sub supravegherea lui Eugeniu Carada . Deveni astfel student la Politehnică si 
fu internat la “Ste. Barbe”. Invăţa foarte bine.La fel ca şi frații săi. După doi ani de 
Politehnică fu admis la “Scoala de poduri si şosele “. Dinu era la Scoala de Mine iar 
Vintilă studia economia la Scoala Centrală. De altfel mărturisea Ion C. Brătianu, intr-o 
perioada grea pentru dânsul când era bolnav şi supărat căci insuşi fratele lui ieşise-n 
disidenţă, singura alinare erau notele excelente ale băieţilor de la Paris. 

Dupa 6 ani de studii stralucite (1883-1889) Ionel se intoarce acasă şi ca tânăr inginer se 
angajă la “Calea ferata “ în departamentul lui Anghel Saligny. Era o perioadă în care 
mărturisea chiar el “societatea era bântuită de una din acele crize morale cărora 
temperamentele cele mai robuste rezistă cu greu”. Din primul salar le cumpără surorilor 
bilete la teatru si refăcu trăsura veche ce fusese scoasă din uz, dar era placută mamei 


sale. Apoi participă la primul Bal al Curţii unde fu declarat “cel mai fermecător tânăr din 
Bucureşti”. 


Intrarea în viaţa publică, 

Primul discurs politic, viitorul “ctitor de partid şi de ţară” îl ţinu la Tg. Jiu în 21 
noiembrie /3 decembrie 1895, la întrunirea Partidului Naţional Liberal, când cu francheţe 
declara “ ... n-am alt merit decât numele pe care-l port” Se alese fără probleme în 
“Cameră”. lată-l deci intrat în politică, această “nobilă datorie “ spunea el, “care ca şi 
toate ştiinţela experimentale necesită pentru a ajunge la formule sigure ca raționamentul 
sa fie bazat pe experientă”. 

Activitatea parlamentară şi-o începe cu un discurs indrăznet despre “ chestia tărăneasca”. 
Stia deja că problemele ţăranilor sunt vitale pentru economia României. 

In 1897 la numai 33 de ani ocupa portofoliul de ministru al Lucrarilor Publice în 
guvernul “Dimitrie Sturdza”. Era constient că valori ale partidului nu ajunseră miniştri 
neavând blazonul Brătienilor, ceea ce-l făcu să afirme “Când un tânăr ofiţer în goana 
calului , trece cu stindardul regimentului in mână , bătrânii generali şi tot corpul ofițeresc 
trag săbiile şi salută. Nebun ar fi insă ofiţerul dacă ar lua acele saluturi pentru dânsul, 
când ele se adresează steagului , simbol al unirii si al comunei conlucrări” 

După demisia Guvernului conservator la 12 martie 1907, in plină răscoală ţărănească 
Ionel Brătianu este chemat încă o dată în noul guvern a lui Sturdza, de data aceasta ca 
ministru de Interne. Găsind ţara într-un haos total va restabili ordinea în numai câteva 
săptămâni, colaborând fructuos cu Spiru Haret , ministrul Cultelor şi Instrucțiunii 
Publice, care scrisese scrisori în toate satele preo-ţilor şi învăţătorilor cerându-le acestora 
să contribuie la aplanarea conflictelor. 1.I.C.Brătianu le scria în acelasi timp prefecților ca 
măsurile ferme luate să nu depăşească legalitatea. Cel care coordona represaliile era însă 
generalul Averescu , numit de regele Carol I, ministru de război. 


Conducerea PNL şi a Consiliului de Miniştri, 

Agravarea stării de sănatate a lui D.Sturdza în decembrie 1908 impunea un nou prim- 
ministru şi un nou preşedinte al gloriosului Partid Naţional Liberal. In 27 decembrie 1908 
regele Carol îl numeşte pe Ionel Brătianu prin decret regal preşedinte al Consiliului de 
Miniştri. Prim-ministru al Romaniei va fi demnitatea pe care o va îndeplini în şase 
rânduri, de-a lungul rodnicei sale vieti.Eugeniu Carada şi celebra “oculta “ dar şi noua 
generatie de liberali şi-au impus punctul de vedere şi au decis să-l susțină pe Ion 
I.C.Brătianu ca succesor al lui D. Sturdza, care plecase la tratament şi anunţase ca 
demisionează pe caz de boală de la şefia Partidului National Liberal. 

Congresul PNL de la Bucureşti din 11 ianuarie 1909, a declarat şi recunoscut pe Ion 
I.C.Brătianu ca preşedinte al Comitetului Exe-cutiv şi conducator al organizatiei 
Partidului Liberal din toată ţara. 

In 9 decembrie 1909 Ionel Brătianu suferi agresiunea unui “ucigaş plătit” care descarcă 
trei focuri de revolver în pieptul prim-ministrului, probabil la comanda unor oficine 
străine. Numai norocul , vigoarea şi cojocul gros primit de la tatăl său îl ajutară să nu 
treacă-n lumea drepţilor. Se trată deci câteva luni, timp in care lăsa frâiele lui M. 
Pherekyde. Perioada de absenţă din ţară o folosi pentru a se trata dar şi pentru a-şi 
consolida relaţiile internaţionale. Aflându-se la băi la Mariembad, va avea oportu-nitatea 
de a fi primit in audienta de Edouard al VII-lea regele Angliei,. Puse mare preţ pe 
“analiza politică “ făcută de suveranul britanic pentru ca plăcându-i istoria, Brătianu ştia 
că Regatul Unit poate pierde orice bătălie, în afară de ultima. Mai târziu în perioada de 
neutralitate (1914 -16) viaţa avea să confirme multe din ideile cu care rămase românul 
după întrevederea din Bohemia. 


Revenit cu şi mai multă inițiativă în prim planul luptei politice începe perioada marilor 
transformări. Colaborând cu fratele său Vintilă dar şi cu E. Carada doi mari finanţişti ai 
vremii reuşesc o profundă însănătoşire a sistemului bancar naţional. Pun astfel preţ pe 
capitalul autohton care va fi sprijinit printr-o politică deosebit de înțeleaptă, enunțată în 
numai trei cuvinte “prin noi înşine”. Ca urmare ţara iese din marasmul economic, 
bugetul ţării se consolidează. Romania devine o ţară prosperă, leul aflându-se la nivelul 
francului elvetian. Numai Franţa ne depaşea la acea dată în Europa. România era 
considerată “Belgia Orientului”. Dar cum tot ce-i bun se strică, nici “la belle epoque 
roumaine” nu putea ţine mult. Anul 1914 aduse norii grei deasupra Europei. Dupa criza 
Bosniacă, prin care trecuse, Romania era acum in mare dificultate. Atentatul de la 
Sarayevo aprinse scânteia unei adevărate conflagrații. Acum era nevoie de toată dârzenia 
şi întelepciunea barbaţilor de stat români. Brătianu avu ocazia de a se ridica la înalțimea 
ilustrului său nume. Primii doi ani România rămase neutră. Rezistând unor presiuni 
inimaginabile, Brătianu nu cedă. Abia când toate condiţiile puse de el fură îndeplinite 
Armata română intră în război de partea Antantei, cu ţinta declarată de a obţine prin luptă 
teritoriile ce-i aparțineau. 


România Mare şi Constitutia de la 1923, 

Cel mai aşteptat moment din viaţa lui Ionel Brătianu veni în ziua de 29 noiembrie /12 
decembrie. Atunci avu marea satisfacție de a primi delegaţia Ardealului condusă de 
Episcopul Miron Cristea , Cardinalul greco-catolic Iuliu Hossu, dr.Al. Vaida-Voievod şi 
Vasile Goldis care aducea la Bucureşti Declaraţia de Unire de la Alba Iulia. Intâmpină pe 
mult aşteptaţii oaspeţi în Gara de Nord cu onoruri cuvenite numai şefilor de state, 
aşternându-le covorul roşu, îi imbrățişă şi cu lacrimi în ochi le spuse “ vă aşteptam de o 
mie de ani şi aţi venit acum la noi spre a nu ne mai despărţi niciodată!” 

Liberalii pierdură primele alegeri din România Mare. Poporul uita repede. Brătianu 
folosi la maximum şi această perioadă pentru a pregăti noi reforme politice şi economice. 
Isi schimbă şi atitudinea faţă de presă. Considera deja presa ca pe o nouă putere în statul 
democratic.Culmea acestor transformări o constituia Constituţia de la 1923 , poate cea 
mai modernă din Europa la acea dată. Brătianu ajunsese la maturitatea deplină. Era un 
mare înţelept. Dar la 24 noiembrie 1927 se stinse . Ce nu dorea nimeni să creadă se 
întâmplase. Urmare a unei anghine stafilococice făcu septicemie şi cu toată operaţia la 
care fu supus de doctorul său nu mai putu fi salvat. lesea din viată pentru a intra în 
eternitate, Ionel Bratianu cel care nu putuse să scrie istorie pentru ca lui îi fu dat să facă 
istorie! 


